अम्बाला सिटी| ज्योतिजाग्रति संस्थान की ओर से चलाए जा रहे प्रकल्प 'संतुलन-लिंग समानता कार्यक्रम' की मुहिम तू है शक्ति के अंतर्गत गांव मुनरेहड़ी में कार्यक्रम आयोजित किया गया। इस कार्यक्रम में साध्वी गोपिका भारती ने बताया कि अगर हमारे देश से कन्या भ्रूण हत्या जैसी कुरीति को नहीं मिटाया गया तो समाज में कन्या लिंगानुपात और बढ़ जाएगा। इससे नारी का दर्जा समाज में और अधिक गिर जाएगा। इससे नारी पर होने वाले अत्याचारों में और अधिक बढ़ोतरी होगी। समाज में नारी की संख्या कम होने से बलात्कार, हिंसा, शोषण, नारी असुरक्षा जैसी बुराई समाज में बढ़ेगी। इन सभी समस्याओं का समाधान सिर्फ एक है-महिला सशक्तिकरण। अगर नारी के अंदर का दुर्गा, काली स्वरूप जाग जाए, नारी जागरूक हो जाए तो वह समाज से इस कन्या भ्रूण हत्या जैसी कुरीति को मिटा सकती है और अत्याचारों के खिलाफ आवाज उठा सकती है।